ועדת הכלכלה, כנסת 18, פרוטוקול מספר 173, 2010-02-01 12:30

אופיר אקוניס: שלום רב, אני מתכבד לפתוח את הישיבה.

אופיר אקוניס: על סדר היום ייבוא חלקי חילוף לכלי רכב – מעקב וביצוע.

אופיר אקוניס: כזכור לכם, נפגשנו כאן ב-28 ביולי 2009 בישיבה בנושא ייבוא חלקי חילוף לכלי רכב.

אופיר אקוניס: היתה הנחיה של הוועדה למנכ"ל משרד הרווחה בשיתוף עם אנשי המקצוע במשרדו לקיים בחינה מחדש של הוראות נוהל 0707, שעניינו רישוי חלקי מרכב חליפיים לכלי רכב, ולהעביר לוועדת הכלכלה – אם איני טועה, קבענו את מחצית אוגוסט לתוצאות הבדיקה.

אופיר אקוניס: ביקשנו גם בישיבה מהמנכ"ל לחדש את ההידברות עם יבואני חלקי החילוף בתמורה למשיכת עתירתם לבית המשפט העליון כדי לאפשר בחינת הנוהל, ואני מבין ששני הדברים בוצעו – גם מנכ"ל משרד התחבורה הודיע לי שאנשי צוותו הגיעו בהנחייתו להסכם בכתב החתום על ידך, מר עוזי יצחקי, סמנכ"ל בכיר לתנועה, בדבר נוהל 0707, כנדרש, וגם, אני מבין, העתירה אכן נמשכה.

אופיר אקוניס: באותה ישיבה בסוף יולי הודעתי שהוועדה תתכנס לדיון נוסף בנושא ככל שיידרש.

אופיר אקוניס: בשבועיים האחרונים הגיעו אליי פניות מחודשות, שדורשות את התייחסות משרד התחבורה בדבר אי קיום הסכם שנחתם עם היבואנים על ידי מי שאמור לקיימו.

אופיר אקוניס: כמובן שהמטרה שלנו אז וגם היום היא להגיע לרמת בטיחות גבוהה של כל כלי הרכב וגם להבטיח את המשך התחרות החופשית מן הצד השני לטובת הצרכן.

אופיר אקוניס: הונחו לפניי על ידכם, חבריי אנשי משרד התחבורה, גם סיכום פגישה בראשותך, המנכ"ל, מ-8 בנובמבר בנושא נוהל 0707.

אופיר אקוניס: כולם מכירים, אני מניח, את המכתב הזה, וגם סיכום פגישה בראשות מנכ"ל משרד התחבורה, שבו עוזי, אתה רשמת את הסיכום, ואנחנו מבינים שהסיכום כרגע לא בא לידי ביטוי.

אופיר אקוניס: אולי נשמע קודם את מי שפנה אליי, כפי שנהוג.

אופיר אקוניס: האם מה שאמרתי עד עכשיו, פחות או יותר זה המתווה, כלומר אתם הגעתם לסיכום, והסיכום לא מתבצע?

אורי וינקלר: אכן בהתאם לבקשתכם אנחנו משכנו את העתירה.

אורי וינקלר: התקיימו מספר ישיבות עם מר עוזי יצחקי והצוות, נחתמו שני מסמכים, שלצערנו, בחלקם אינם מבוצעים.

אורי וינקלר: העברנו מכתבים, העברנו פניות.

לאה ורון: מה לא מבוצע?

אורי וינקלר: המשרד לא מתכחש לתקפות המסמכים, כלומר קיבלנו אישורים- -

אופיר אקוניס: אתה מדבר על המסמכים מ-8 בנובמבר ומ-22 בנובמבר?

אורי וינקלר: אכן.

אופיר אקוניס: כלומר מנכ"ל משרד התחבורה עמד בסיכומה של ועדת הכלכלה, בהנחה שנכנסו לחגים ולתקופת חופשת הקיץ, ובנובמבר הגיעו הדברים לידי מיצוי.

אורי וינקלר: היינו במספר פגישות אינטנסיביות.

אורי וינקלר: ההסכמים נחתמו.

אורי וינקלר: להפתעתנו, הם בוצעו רק בחלקם.

אורי וינקלר: פנינו מספר פעמים.

אורי וינקלר: התשובה שקיבלנו מהגוף האחראי במשרד התחבורה היה שההסכמים לא מקובלים עליו.

אורי וינקלר: כתוצאה מזה פנינו למר עוזי יצחקי.

אופיר אקוניס: לא הבנתי.

אופיר אקוניס: משרד התחבורה בראשות המנכ"ל ומר יצחקי, שהוא סמנכ"ל בכיר, הם הקובעים.

אופיר אקוניס: יש גורם אחר שמתכחש להסכמים במשרד התחבורה?

אלון גלרט: ברשות אדוני, בסיכום הישיבה הקודמת היו שתי המלצות ליו"ר; אחת, מנכ"ל משרד התחבורה עם אנשי מקצוע יקיים בחינה מחודשת של הנוהל 0707 ויעביר דוח עד 15.8.

אלון גלרט: אני לא יודע אם דוח כזה הועבר, וכרגע אנחנו לא עוסקים בזה.

אופיר אקוניס: עודכנתי כל ידי המנכ"ל – זה בסדר גמור, והדבר החשוב זה הסכמי נובמבר, מבחינתי.

אלון גלרט: נכון.

אלון גלרט: והנושא השני, המליץ אדוני לחדש את ההידברות עם יבואני חלקי החילוף, ואכן בהתאם להמלצה התקיימה הידברות, וחלק אחד היה משיכת העתירה לבג"ץ והשני היה הסכמים אליהם הגיעו.

אופיר אקוניס: אני דווחתי על ידי מנכ"ל משרד התחבורה על הכול, גם על חידוש ההידברות, ועל ידכם דווחתי על המשיכה.

אלון גלרט: ואכן הגיעו הסכמים – הסכם אחד מ-8.11, סיכום פגישה בראשות המנכ"ל, סיכום פגישה נוסף בראשות המנכ"ל מ-22.1 ועוד סיכום נוסף, הבהרות, מיום 8.11 של הסמנכ"ל שבין השאר מדבר על כך שכל הרשיונות שהיו בתוקף ב-2009 יחודשו אוטומטית לששה חודשים, ללא כל התניה; ככל שקיימות הצהרות יצרן... לאותו יצרן, רשאי כל יבואן לקבל כל רשיון ללא כל התניה; יבואן אשר בידו רשיון תקף יפנה ישירות למכס ללא צורך קבלת אישור ממשרד התחבורה; ברשיון לא תהיה התניה, כי יש צורך באישור המשרד.

אלון גלרט: אלה ההסכמים.

אלון גלרט: באופן משונה מספר ימים לאחר מכן, ב-21 בדצמבר, התקבל מכתב, שמופנה אמנם למר יחזקאל דסקל, מנכ"ל איגוד לשכות המסחר, אבל הוא בעצם עוסק באנשים שאנחנו מדברים בהם וביבואנים.

אלון גלרט: המכתב הזה ממועדן אליו עם העתק למנכ"ל משרד התחבורה, לסמנכ"ל, אבנר פלור, שרית זוחוביצקי והחברות הרלוונטיות – ספרק, אורי, גדעון וכו'.

אלון גלרט: כותב המכתב על ידי משה ימיני, ראש תחום ייצור, סחר וייבוא: "ב-22.11 התקיימה פגישה בין סמנכ"ל בכיר תנועה, מר עוזי יצחקי, מנהל בכיר אגף הרכב, מר אבנר פלור, לבין נציגי יבואני חלקי המרכב שלא בנוכחות.

אלון גלרט: .. ובפגישה זאת פעלו היבואנים בחוסר תום לב ובחוסר גילוי נאות וסיכמו עם מר עוזי יצחקי על תנאים לייבוא חלקי חילוף, חלקי מרכב, בניגוד להוראות הנוהל ודרישות משרד התחבורה, זאת בידיעה כי כותבם עובר על נוהלי משרד התחבורה שלא במודע ובא בסתירה לנוהל שסוכם אתו ביום 2.9 באותו נושא.

אלון גלרט: במקרה דנן על פי חוק החוזים, התשמ"ג-1973, סעיף 15, פקודת הנזיקין, רשאים אנו לבטל את ההסכם אשר מנוגד לצווים והוראות הנוהל - ציטוט מסעיף 15.

אלון גלרט: "אף לא אחד מהיבואנים הביא לתשומת לבו של מר יצחקי כי לצורך" וכו' – השורה התחתונה פה אומרת שאתם אולי ניה

אלון גלרט: לתם מגעים והגעתם לסיכום מנכ"ל וסמנכ"ל, אבל אתם הטעיתם אותם, וניתן לבטל את זה.

אלון גלרט: בשורה התחתונה אין תוקף לסיכום האלה.

אלון גלרט: בפועל גם זו היתה ההתנהלות.

אלון גלרט: בעקבות זאת פניתי במכתב למר עוזי יצחקי, הבאתי לידיעתו את המכתב.

אלון גלרט: אמרתי: אני לא מעלה על דעתי שהמכתב הזה נכתב על דעתך, אני גם לא מעלה על דעתי שנכתב על דעת הייעוץ המשפטי, ואכן קיבלתי תשובה: "מכתבו של מר ימיני נשלח על דעתו שלו עצמו, ואין בו כדי לשקף את עמדת משרד התחבורה.

אלון גלרט: מר משה ימיני הועמד על טעותו בהתנהלות האמורה.

אלון גלרט: כל הסיכומים בנושא שבנדון מחייבים את שני הצדדים, ונפעל בהתאם".

אופיר אקוניס: מי שמשקף את עמדת משרד התחבורה זה השר, המנכ"ל והפקידות הבכירה.

אופיר אקוניס: לא הפקידות הזוטרה.

אופיר אקוניס: צריכה להיות מדיניות.

אופיר אקוניס: אחרי הסיכום כותב פקיד אחר?

אופיר אקוניס: זה דבר שאתה צריך להסדיר, המנכ"ל.

יעקב גנות: מה שנכתב במכתב הזה זה מבטל את מכתבו שיצא ללא אישור.

אופיר אקוניס: כלומר צריך לחזור לסיכומי נובמבר.

יעקב גנות: אמת.

יעקב גנות: פה מישהו הוציא מכתב ללא הסמכה לכך.

יעקב גנות: עוזי ביטל את המכתב, בזה נגמר הסיפור.

אלון גלרט: ברשותך, אני אוסיף: אנחנו, כמובן, מוקירים ומעריכים את העובדה שהגיעו אתנו לסיכומים וגם את מכתב התשובה, יש רק בעיה אחת – שבפועל זה לא עובד.

אלון גלרט: הסיכומים לא מתבצעים.

אופיר אקוניס: הם נבלמים אצל אותו פקיד?

אלון גלרט: כן.

אלון גלרט: אני מניח שיהיו תשובות, אבל אחוז מסוים לא התקבל, אחוז גדול יותר – יש התניה, בעצם בכל הרשיונות יש התניה.

אלון גלרט: וכל הרעיון של ללכת ישר למכס עם הרשיונות לא מתבצע.

אופיר אקוניס: בבקשה, המנכ"ל.

יעקב גנות: מה שהוצג כאן זה עובדות, ועם עובדות לא מתווכחים.

יעקב גנות: מאידך, אני הבוקר קיימתי דיון.

יעקב גנות: אני מבקש לאפשר לעוזי יצחקי, שהוא מצד אחד חתום על ההסכם ועל הנוהל, ומצד שני ההוראות שלו, ומצד שלישי הוא ביטל את המכתב – לא כל כך מנומס ולא ענייני, מצד רביעי הוא ניהל משא ומתן מול אנשי המכס.

יעקב גנות: אני מבקש שיתייחס.

עוזי יצחקי: תודה.

עוזי יצחקי: אני חייב לחזור לעבר, איך כל הדבר התחיל.

עוזי יצחקי: בשנת 2004 נמצא הצורך להגביר את הפיקוח והבקרה- -

אופיר אקוניס: הייתי מציע להתחיל מסוף יולי 2009.

עוזי יצחקי: בסדר.

עוזי יצחקי: אכן היינו פה, כיבדנו את ההחלטה, יצאנו עם ההחלטה ליישם אותה.

עוזי יצחקי: הגענו להבנות יחד עם הנציגים של היבואנים, וב-8.11 אכן נקבעה פגישה ונחתם סיכום ביני ובין נציג העותרים, שאנו מאמצים את נוהל העבודה שגיבשנו אותו במהלך החודשים האחרונים.

עוזי יצחקי: ביצענו את החלטת מנכ"ל משרד התחבורה להשלים את הפילוט ולראות איך מבוצע הפילוט לאותו נוהל כדי לקבל תמונת מצב אמיתית לביצוע הפילוט, וקבענו לעוד שבועיים לראות את הוצאות.

עוזי יצחקי: חזרנו אכן ב-22.11, וסיכמנו.

עוזי יצחקי: הצגנו את תוצאות הפילוט שהושגו באותם שבועיים וגם לפני כן, ועל פי זה סוכמו הדברים ומיושמים בשטח.

עוזי יצחקי: שני דברים הפריעו בנוהל היבואנים: הנושא של הקשיות, וסוכם עקרוני שערך הבדיקה יהיה פלוס מינוס 20, הגענו להסכמה.

עוזי יצחקי: לגבי העניין של הנגיפה, שזה עוד חלק בנוהל שהפריע להם, הגענו לזה שנתקן אותו, גם תוצאות הפילוט הראו שצריך לתקן אותו, אבל אנחנו נקבל עוד חוות דעת מקצועיות ונתחיל בהליך שלך תיקון הנוהל בתחום הזה, ונתקן את הנוהל בהליך מקובל – הליך של שימוע ציבורי, הבאת כל הגורמים הנוגעים בענף, מי שהיה גם שותף לפילוט ולנוהל, מי שגם עלול לראות עצמו נפגע או מעורב, לכן זה תהליך שייקח מספר חודשים ונתקן את הנוהל.

עוזי יצחקי: זה הליך שעוד ייקח זמן, לגבי העניין של הנגיפה, לכן גם לא יישמנו בפועל את הנוהל הזה.

עוזי יצחקי: לכן גם אמרנו, והגענו גם לסיכום, ואנו עומדים בו, שנאריך את רשיונות הייבוא כדי לתת שהות.

עוזי יצחקי: בדרך כלל אנחנו עושים את זה לשנה, אבל נאריך את זה אוטומטית לששה חודשים, עד 30.6, ללא התניות.

עוזי יצחקי: גם סיכמנו שיופץ חוזר למוסכים ולשמאים, שיודגש שחלק שאינו מתאים לרכב לא יותקן בו, ואכן עמדנו הוצאנו הנחיה גם לשמאים, גם למוסכים.

עוזי יצחקי: אמרנו שכל האמור בסיכומים הללו יהווה בסיס לשינוים שיידרשו בנוהל, ואנחנו הולכים לעדכן את הנוהל.

עוזי יצחקי: זה פן אחד, והדברים האלה בוצעו ומבוצעים הלכה למעשה.

עוזי יצחקי: מעבר לזה, התברר במהלך הדיונים והעבודה המשותפת, גם דברים שאני כסמנכ"ל וגם המנכ"ל שלו, לא היינו מודעים, והבעיה היא ההתנהלות השוטפת, העבודה היום-יומית, ועל זה גם עשינו סיכומים.

עוזי יצחקי: לגבי זה, שאלה סיכומים שלא קשורים לנוהל, וזה המכתב שלי, זה הבהרות לסיכום מיום 8.11.09, זה החיה חלק מצעדים לבניית יחסי אמון ושיתוף פעולה שאני ראיתי לנכון לפתוח.

יעקב גנות: הבהרה מרוככת מאוד של הנוהל.

עוזי יצחקי: זה הצטרף עם צעדים נוספים לבניית יחסי אמון ושיתוף פעולה.

עוזי יצחקי: בנוסף למסמך ההבהרות שהעברתי, שבאתי להקל, באתי לפתוח, מעבר לזה גם שחררנו את כל המכולות שהיו מעוכבות עד אז בנמלים.

עוזי יצחקי: גם היום אנחנו משחררים מכולות בתוך יום עד שלושה ימים.

עוזי יצחקי: אני אישית פניתי למכס וביטלתי נצרך מכס, שזה בדיקה פיזית קפדנית לכל משלוח ומשלוח, אמרתי למכס, לאותן חברות שנוגעות בנושא הזה: תבטלו את הבדיקות הפיזיות לכל משלוח ומשלוח.

עוזי יצחקי: גם פעלתי, ובהנחיה שלי הופסקו גם ביקורות שוטפות בזמן אמת, שהן חלק מתוכנית העבודה השוטפת של משרד התחבורה לפקח ולאכוף בתחום הרכב, בחלקי החילוף.

עוזי יצחקי: הפסקנו ביקורות באותן חברות שאפילו גם אותן חברות הן קשורות לאותן חברות בחלקי חילוף של מרכב, אבל לא ישירות מביאות, כדי לבנות יחסי אמון ושיתוף פעולה.

עוזי יצחקי: לצערי הרב, ההתנהלות של חלק מיבואני חלקי המרכב היתה בניגוד למה שסוכם ובניגוד לרצון לבנות יחסי אמון ושיתוף פעולה, ובאמת באתי בידיים נקיות.

עוזי יצחקי: נמשכו עברות קשות מאוד, שאנו כמדינה וכאושיות השלטון לא יכולים להשלים אתם.

עוזי יצחקי: אציין אי סימון מוצרי תעבורה, שזה חוק הגנת הצרכן, ייבוא חלקי מרכב אסורים בייבוא, שזה בניגוד לצו הפיקוח, ייבוא ללא רשיון, ללא אישור של משרד התחבורה, וזה חוקיות הייבוא, אי עמידה בבדיקות השוואתיות, שזה לפי צו הפיקוח של דבר שהוא נדרש מחלקי חילוף תחליפיים, והצהרות יצרן כוזבות לכאורה שאנחנו גילינו.

אופיר אקוניס: זה התנהלות חלק מיבואני חלקי המרכב.

אופיר אקוניס: פה כתוב: התנהלות יבואני המרכב.

עוזי יצחקי: זה כל הזמן אמרו: אם יש כאלה שסרחו, תתפוס אותם, אבל זה חוזר במספר חברות שאנחנו יבנו אתן פנים מול פנים.

עוזי יצחקי: ההתנהלות הזו הולכת ונמשכת, ונמצאים פה עוד גורמים של משרדי ממשלה, ששבוע שעבר היו חברות שם שהגיעו שם לשימוע ולמצב שאנחנו כמשרד התחבורה לא נוכל להשלים אתו.

עוזי יצחקי: הוא מסר רע לכל הגופים, ועשרות גופים שאנחנו נמצאים אתם במגע ומפקחים עליהם.

עוזי יצחקי: זה שוק ענק, שוק הרכב.

עוזי יצחקי: אתה יכול לראות מה קורה עם הקריאות חוזרות, לכן אני אומר:

עוזי יצחקי: אני באתי והתחייבתי על דברים, אבל צריך פה- -

אופיר אקוניס: האם ההתנהלות הזאת מבטלת את הסיכום?

אופיר אקוניס: אם יש עברות על החוק, תפוס את העבריין ותעניש.

עוזי יצחקי: העברות האלה היו, אבל אנחנו מנסים לפתוח דף חדש ובונים יחסי אמון, ואני מבטל מצרכי מכס וביקורות.

יעקב גנות: אנחנו נותנים כאן כרטיס חופשי לייבוא.

חמד עמאר: לפני זה היו אותן עברות?

אופיר אקוניס: אני מנסה להבין.

אופיר אקוניס: זה הרי לא כולם.

אופיר אקוניס: האם הדבר הזה מבטל את הסיכום?

אופיר אקוניס: זאת השאלה.

אופיר אקוניס: יש כאן דברים, טפל בהם נקודתית, עם המשטרה, כמובן.

לאה ורון: המשרד לביטחון פנים והמשטרה הוזמנו לדיון, ולא מצאו לנכון להשתתף.

אלון גלרט: לאחר אותו מכתב של מר יצחקי, שבו הוא ציין שהסיכומים תקפים, פניתי שוב ב-17.1, וציינתי והדגשתי את העובדה שגם ב-17.1 עדיין לא חל שינוי במצב הדברים בשטח - עדיין ברשיונות יש התניות, עדיין יש רשיונות ייבוא שלא חודשו, ואלה שני דברים מרכזיים בסיכומים.

אלון גלרט: לא קיבלתי תשובה, שזה בסדר.

אלון גלרט: אבל אם היתה טענה שבגינה היו אומרים: יש הסיכומים, ואנחנו רוצים היום לדון אתכם, כי כתוצאה מהסיכומים יש אנשים שמנצלים את זה לרעה –הדבר לא נעשה.

אלון גלרט: מבחינתנו, הדברים שאמר מר יצחקי הם חשובים מאוד, אבל הם לא נוגעים לשאלה ששאל אדוני, האם הסיכומים מתבצעים על ידי משרד התחבורה?

אלון גלרט: אני לא בדקתי באופן אישי, אבל אני חי מפי הלקוחות שלי, שכולם כאן וניתן לשאול אותם, והתשובות חד משמעיות: לא חודשו כל רשיונות הייבוא כפי שהיה צריך להיות עד 31.6, והאמירה שאומרת שלא תהיה בהם התניה לא מתקיימת.

אלון גלרט: אפשר לשאול אותם.

אלון גלרט: אני משוכנע שההנחיה שלכם היא לעשות את זה.

אלון גלרט: למה ביניכם לבין הביצוע בפועל זה לא מתבצע – אין לי תשובה.

אופיר אקוניס: זה גם מה שאני שאלתי.

עוזי יצחקי: כל הסיכומים מתקיימים.

עוזי יצחקי: אישורים – עשרות אישורים הועברו וניתנו עד 30.6.

עוזי יצחקי: יש מספר בקשות לאישורים שהובאו אלינו, שבדקנו וראינו שאין הבסיס המקצועי ואין ההצדקה המקצועית לחדשם, אם זה אין הצהרות יצרן, אם זה הצהרות יצרן שלא הוגשו כנדרש, אם זה דברים בסיסיים שלא היו תקפים ב-2009, לא אתן להכניס אותם עד 30.6.10.

אורי וינקלר: הייתי רוצה להגיב לדברים של מר יצחקי.

אורי וינקלר: באופן שיטתי בכל פעם שאנו מתעסקים בעובדות, בחוקים, בהסכמים, מספרים לנו שגנבנו, אנסנו, רצחנו וכיוצא האלו מבלי עובדות.

אורי וינקלר: מי שעובר על החוק – תפעלו נגדו.

אורי וינקלר: אין לזה שום קשר לזה שיש לנו הסכם, ואנחנו רוצים או לעמוד בהסכם או להגיד שהוא לא תקף.

אורי וינקלר: היו לנו מספר ישיבות בנוכחות מר יצחקי.

אורי וינקלר: גם שם בכל פעם שהגענו לנושאים ענייניים קם פקיד במשרד והתחיל לספר על גנבות ועוולות.

אורי וינקלר: מה זה רלוונטי?

אורי וינקלר: מי שעובר על החוק, טפלו בו.

יעקב גנות: סליחה, ברגע שאתה בודק, אתה מפר את ההסכם.

אופיר אקוניס: אבל אם סוכן ביטוח כלשהו או אדם שמשקיע בשוק ההון עושה דבר שאינו תקין, אז לא מאשימים את כולם אלא מטפלים בו, כי זה נראה לי ביטול גורף.

חמד עמאר: הפסקת ביקורת שוטפת – למה להפסיק את הביקורת?

חמד עמאר: להפך, תבקר, ומי שאתה תופס, תעניש בחומרה.

חמד עמאר: למה לא לבדוק?

יעקב גנות: זה בדיוק מה שאנחנו טוענים.

יעקב גנות: כדי לתת להם הרגשה שאנחנו לא חושדים היתה החלטה לא לעשות ביקורת גורפת.

חמד עמאר: ביטול הביקורת.

חמד עמאר: אני חושב שצריך להמשיך עם הביקורת.

יעקב גנות: אבל באו לקראתם.

אופיר אקוניס: אם יש לך חמשת הסעיפים האלה על אנשים ספציפיים, טפל בהם.

אופיר אקוניס: כולם עושים אותן עברות?

אופיר אקוניס: חיים נאור, בבקשה.

חיים נאור: מי שחושש מבדיקה ומי שמנסה לבטל את הוראה 0707, כנראה יודע למה הוא חושש מזה, ואני מתפלא על משרד התחבורה שנתנו להם אפשרות להכניס חלפים בלי לבדוק.

חיים נאור: זה מאפשר לא לכולם אבל כפי שכבודו אמר, כדי לדעת אם כולם עושים את זה, צריך לבדוק, ואם לא בודקים, לא יודעים שכולם עושים ,גם לא יודעים מי עושה את זה.

חיים נאור: ויש כאלה שעושים את זה.

חיים נאור: עובדתית, אני יכול להצביע על כמה כאלה שיושבים פה שהכניסו מכסי מנוע מאלומיניום ברכבים שלנו במקום מכסי מנוע מפלדה, לא תואמים בכלל את החלק המקורי.

חיים נאור: המקורי הוא אלומיניום, התחליפים הוא פלדה, בסדרי גודל של פי שלושה במשקל, בסדרי גודל של נועל מכסה מנוע שמקבל מכה מ-16 קילו והבולמים שלו זה לא בדיוק – אז כל הדברים האלה, אם לא בודקים, לא יודעים.

חיים נאור: עובדתית, מכניסים את המכסים האלה.

חיים נאור: מכניסים פח שהוא נקרא פח, אבל הוא פלסטיק, שעליו יושב מנגנון נועל מנוע, והחלק הזה לא תואם לחלק המקורי, לא מחזיק את מכסה המנוע, וכתוצאה מזה יש תאונה.

חיים נאור: אלה עובדות.

חיים נאור: מביאים מאוורר מנוע שאינו בטיחותי לכל הדברים, בטענה שהולכים להציל את האזרח התקין, ומכניסים לו מנוע משופץ אחר כך, כי המאוורר לא מצליח לקרר את המנוע.

אופיר אקוניס: את הדיון הזה קיימנו.

אופיר אקוניס: אני ביקשתי לראות האם החלטות של ועדת הכלכלה מסוף יולי מתבצעות.

חיים נאור: אני מבקש ממשרד התחבורה לא לקבל החלטות של לא לבדוק.

חיים נאור: זה מקור לפתח להכנסת חלפים לא טובים לארץ, גם מסוכנים.

אופיר אקוניס: תודה.

אופיר אקוניס: אילן מלמד, מנכ"ל איגוד המוסכים.

אילן מלמד: קודם כל, המוסכים הם שותפים של כל יבואני החלקים, והאינטרס שלנו זה שהחלקים שמגיעים לארץ יהיו איכותיים ובטיחותיים.

אילן מלמד: הוראת הנוהל מדברת על החלקים, לא על היבואנים, וצריכים להתרכז בנושא החלפים.

אילן מלמד: אנחנו לא ממליצים להתפשר על נושא הבטיחות.

אילן מלמד: אנחנו מבקשים שמשרד התחבורה גם יוציא הוראת נוהל חד משמעית למוסכים, כי יצאה לשמאים, ולא למוסכים, וזה חלק מהסיכומים, שחל איסור מוחלט על בעלי המוסכים להתקין חלק חליפי שלא תואם למקורי מבחינת המידות שלו- -

אופיר אקוניס: זה אמר מר יצחקי שיצאה.

אילן מלמד: היא לא יצאה למוסכים.

אילן מלמד: ושלא יהיה מצב שמוסכים יצטרכו להתאים את הרכב לחלק במקום את החלק לרכב, וכמובן, שכל זה מתוך מחויבות מקצועית שלנו לכל נושא הבטיחות ולקהל הלקוחות.

אופיר אקוניס: תודה.

אופיר אקוניס: רק אקרא לך את סעיף 2 ממסמך ההסכמות: יופץ חוזר למוסכים ולשמאים.

אופיר אקוניס: אומר מנכ"ל איגוד המוסכים שהחוזר לא הגיע אליהם.

אבנר פלור: החוזר הגיע ונשלח לפני כחודש.

אבנר פלור: תכף נמצא אותו ונעביר.

אילן מלמד: אם החוזר הזה יצא – אני לא ראיתי אותו – אני חוזר בי מדבריי.

חיים נאור: יצא מסמך.

חיים נאור: ראיתי אותו גם אצל שמאים וגם במוסכים.

אופיר אקוניס: בסדר.

דורון אובז'נק: אדוני היושב ראש, אתה לא חושב שאם איגוד המוסכים בתור שותף לבג"ץ צריך לקבל את המסמך הזה טרם הוא מופץ למוסכים, ולא לשמוע עליו פה בדיוני הוועדה?

עוזי יצחקי: זה לא הזמן להתחיל לפתוח את הצרות שלכם.

אופיר אקוניס: מאיר קנדלר, בבקשה.

מאיר קנדלר: למרות שאנחנו לא רוצים לפתוח את הדיון של טוב או רע בדיקות לחלקים חליפיים, אני הוא זה שכתבתי בזמנו את הנוהל הבסיסי, והופתעתי לגלות את כל ההתפתחויות שקרו לאחר מכן בלי מעורבותי בשום שלב שהוא.

מאיר קנדלר: לצערי הרב, הבנתי שהנוהל הזה הולך ונעלם מסיבות כאלה ואחרות.

מאיר קנדלר: בחודש האחרון, למזל הוועדה, ביצענו בדיקה לפריט מקורי וחליפי שהוא מכסה מנוע, ולמרבה ההפתעה הוא נעשה גם לפי נוהל 0707 המקורי.

מאיר קנדלר: הפריט עומד בדרישות הנוהל ככתבו וכלשונן, כלומר כשרוצים ואפשר, הנוהל בהחלט מתאים ויכול להביא לארץ פריטים תואמים את הפריטים המקוריים ללא שום בעיה, וכל המלחמה של כן נוהל, לא נוהל, כדאי שתתמקד בצד המקצועי ותיתן את הפתרון הנכון למדינה ברמה של חלקים בטיחותיים ומקוריים, ואם אפשר, אולי אפילו אגיש את אותו דוח שיראה שבסופו של יום אפשר להשתמש בנוהל בצורה טובה לטובת כולם כאן.

אופיר אקוניס: תודה.

אופיר אקוניס: אני מבקש לשמוע את היועצת המשפטית של משרד התמ"ת, שאני מבין שאתם אחראים על הייבוא.

סלין נהיר: היועץ המשפטי הוא מיכאל אטלן.

סלין נהיר: אני מהייעוץ המשפטי.

סלין נהיר: אני משמשת יושב ראש ועדת ייבוא קרוב לשש שנים, ולפני כשנתיים אנחנו ביחד עם רשות המסים עשינו בדיקה לגבי מספר העברות על חוקי הייבוא, ונמצא שמספר העברות עלה ב-30 אחוז בשנת 2007, מבלי להתייחס לסקטור כזה או אחר.

סלין נהיר: לגבי ייבוא של רכבים וחלקי חילוף לרכבים, אני עדה בשנה האחרונה לעלייה מתמדת של עברות.

סלין נהיר: אין שבוע – הוועדה מתכנסת כל שבוע, ואין שבוע שאין לנו יבואנים של רכבים או חלקי רכב שמגיעים אלינו.

אופיר אקוניס: מאיפה זה מגיע?

קריאה: איזה עברות?

סלין נהיר: עברות על חוקיות הייבוא, ייבוא חלקי חילוף ללא רשיון.

סלין נהיר: לצערי, לא יכולתי להביא נתונים, אבל אני עדה לעלייה מתמדת.

סלין נהיר: לסבר את האוזן, אני יכולה להצביע על מספר העברות שמגיעות אליי.

לאה ורון: אתם פועלים כנגד העבריינים?

אופיר אקוניס: מאיפה מגיעים החלפים האלה?

סלין נהיר: לא בדקתי מאיפה זה מגיע.

סלין נהיר: בכל אופן, מגיעים אליי יבואנים שצוברים שבע ושמונה עברות ועשר עברות.

אופיר אקוניס: טפלו בהם.

אופיר אקוניס: כל מי שעושה דבר שמנוגד לחוק או לתקנות צריך להיות מטופל.

סלין נהיר: לפני שבוע נתקלתי בתופעה מאוד לא ראויה, וזה בהמשך למה שאמר עוזי יצחקי – הופיע אלי יבואן, והוא הגיע אליי עם מספר גדול של עברות.

סלין נהיר: הוא גם לא הביע נכונות, כי הוועדה לא נועדה רק להטיל כופר אלא גם נועדה לכך שהיא תביא בפני היבואנים את האפשרויות לעמוד בחוקיות הייבוא.

סלין נהיר: והאדון אמר לי שהעברות כנראה יימשכו, כי אין לו דרך לתקן את זה.

סלין נהיר: אני אמרתי שזה לא ייתכן, כי יבואנים שרוצים לתקן ושלא יעברו על החוק, יכול לעשות את זה, וגם הופיעו יבואנים שהמציאו לנו תוכנית עבודה ונהלים על מנת שלא יעברו על חוקיות הייבוא, והיבואן הספציפי הזה, לא קיבלתי החלטה בעניינו ושילחתי אותו להביא לי תוכנית עבודה מתקנת.

לאה ורון: הוועדה פועלת נגד אותם עבריינים, מעמידה אותם לדין?

סלין נהיר: אנחנו מטילים כופר.

סלין נהיר: רציתי לחזק אותו ולומר, מספר העברות הולך וגדל.

סלין נהיר: כנראה שכלכלית זה משתלם.

אופיר אקוניס: יוסי סקורניק, בבקשה.

יוסי סקורניק: לא התנגדנו לבדיקת החלפים בנמל.

יוסי סקורניק: מה שאמרנו, שהנוהל של מצרך החודש, שבו בודקים כל מכולה ומכולה, שזה עולה המון כסף, להפסיק אותו, להעביר לנוהל רגיל של בדיקות מדגמיות.

יוסי סקורניק: לא ביקשנו לא לבדוק אותנו, ובדקו אותנו במדגמית כל השנים.

יוסי סקורניק: הדבר השני, אני הצהרתי בשיחה עם עוזי יצחקי שאם יתגלה יבואן שעובר על החוק, אני הולך אתו נגד היבואן הזה.

יוסי סקורניק: אנחנו לא רוצים לעבור על החוק, אבל לא ייתכן שבכל דיון אתנו באים אלינו בהאשמות של עברות על החוק.

יוסי סקורניק: אני לא יודע, והחברים שלי, על אף אחד מאתנו שישב בוועדת כופר וקראו לו להסביר, מה הוא עבר על החוק.

יוסי סקורניק: הבעיה העיקרית שאבנר פלור ועוזי פתחו אתנו דרך של יצירת אמון חדש.

יוסי סקורניק: לצערי, והייתי עד לזה אישית עם אבנר ועם אדון ימיני, בין שני חלקי המסדרון זה לא עובד.

יוסי סקורניק: הרשיונות לא חודשו עד 30 ביוני, שזה היה הבסיס להסכם הזה, ופה התחילה הבעיה.

יוסי סקורניק: ושוב – יש עבריין, תתפסו אותו.

שלמה איזנברג: הפעם אני רוצה גם לדבר תחת הכובע של חבר ועדת התקינה המרכזית 700 שלך מכון התקנים לנושא פולימרים וחבר ועדת התקינה האירופאית איזוטיסיטי 61, והדברים שאומר, ייתכן שהם יהיו חמורים מדי, אבל רצוי שכולם יידעו.

שלמה איזנברג: ישנה הסכמה, אנחנו שומעים, לצורך בפיקוח על חלקי ייבוא למטרה הקדושה של בטיחות.

שלמה איזנברג: השאלה היא לא באם בודקים, אלא השאלה היא מה בודקים.

שלמה איזנברג: והטענה שאני חייב להעלות אותה בצורה חמורה ביותר, שנוהל 0707 לוקה בטעויות מהותיות מבחינת התקינה, מנוגד לתקנים שהוא מתבסס עליהם, ואם אתן רק דוגמה קטנה כדי לסבר את האוזן, אם התקן 256 לבדיקת חלקים מפלסטיק, שזה פולימרים, תואם שבדיקת נגיפה יכול להתבצע רק אם החלק נמצא בעובי של 6.5 מ"מ עד 12.5 מ"מ, ובמקרה הכי גרוע אפשר לבדוק גם 3 מ"מ, אבל בודקים 2.6 מ"מ ויוצאים עם הכרזה: החלקים פסולים, ויוצא מכתב, שצריכים לראות איך גורטים את כל החלקים שהגיעו עם נתון.

שלמה איזנברג: אני לא מדבר על דוח שמופיע שם מספר 681 בלי יחידות, בלי שום דבר, וכולנו יודעים מבית הספר שכאשר מקבלים תשובה בשאלה, מה מהירות מכונית שנוסעת מחיפה לתל אביב, וקיבלתם 4,600 ק"מ לשעה, האם אתם צריכים שהמורה ימחק לכם את התשובה?

שלמה איזנברג: הרי רואים מספר כזה בכלל הזוי, אז על סמך מספר כזה אפשר שדוח, ודוח שחתום על ידי הטכניון במקרה, הרי דבר כזה לא יעלה על הדעת.

שלמה איזנברג: לכן אני נכנס למהות, שצריכים לבדוק מה יש בנוהל הזה, שמי שחיבר ומה שחיבר, אין לו קשר לא לתקינה, לא לנושא בטיחות ולא לנושא הדברים שבאמת היה כדאי לרצוי לבדוק.

שלמה איזנברג: אז בנקודה הזאת אני חייב, ואני אומר את זה תחת הכובע של מומחה התקינה ולא תחת זה שבודק את זה ומוצא תוצאות הפוכות, שעל זה תמיד יש חילוקי דעות בין מעבדות, ואפשר שתהיינה, אבל המהות – צריך כן לפתוח את המסמכים האלה לבירור על ידי אנשי מקצוע ואנשים שמביני בפולימרים.

אופיר אקוניס: ודאי ניפגש פה עוד רבות- -

שלמה איזנברג: רק עוד משפט אחד – אני אומר דבר חמור, ואני רוצה שהוא ייאמר: לוקחים דוח שחתום על ידי מוסד.

שלמה איזנברג: מדביקים עליו תוצאות של מעבדה אחרת לגמרי, ומצלמים את זה בצורת לוגו של אותו מוסד.

שלמה איזנברג: אם על סמך זה אחר כך פוגעים במישהו או לא פוגעים, מישהו צריך להסתכל על הדברים.

אופיר אקוניס: תודה.

אופיר אקוניס: איציק בן הרואה, בבקשה.

איציק בן הרואה: אני אחראי על המעבדה לרכב בטכניון והייתי חבר בוועדה בכתבה את הנוהל.

איציק בן הרואה: גם הנוהל הקודם שנכתב חמש שנים קודם נכתב על ידי ועדה, והנוהל רק השתנה.

איציק בן הרואה: אנחנו פספסנו פה את הדיון, כי השאלה היא האם אנחנו רוצים לבצע בדיקה לחלקים או לא.

איציק בן הרואה: הדיון שהייתי פה לא מדבר על זה.

איציק בן הרואה: המחלוקת היא האם הולכים לקיים נוהל מסודר של בדיקת חלקים, ואם כן, וזאת תהיה החלטת הוועדה, אז החלקים המקצועיים ואיזה סעיפים בודקים וכן 04 ולא 04 של מישהו שבפעם הקודמת יהיה מומחה למטלורגיה והיום הוא מומחה לפלסטיקה.

איציק בן הרואה: לידיעתך, בוועדה הקודמת הוא היה מומחה למטלורגיה.

איציק בן הרואה: היום הוא כבר מומחה לפלסטיקה, תוך ארבעה חודשים.

איציק בן הרואה: לא הייתי אומר את זה אם לא היתה עקיצה כלפי הדוחות של המעבדה לפלסטיקה של הטכניון.

קריאה: תתייחס לזה שאין נוהל כזה בעולם בשום מקום מסודר, ורק אתם המצאתם אותו.

קריאה: בשום מדינה מתוקנת אין נוהל לא כזה ולא קרוב אליו.

איציק בן הרואה: אם מדברים על הנושא של התקינה האירופאית, נכון שאין תקן כזה במדינות אירופה וארצות הברית.

איציק בן הרואה: מצד שני, צורת הבקרה שם שונה לחלוטין.

איציק בן הרואה: השיטה האירופאית מדברת על בדיקות שאתה מבצע במכס ומדברת על שיטות של "מרקט" - - זו דרקטיבה אירופאית שקיבלתי אותה רק בשבוע האחרון.

איציק בן הרואה: שיטת הבקרה שם היא אחרת לגמרי.

איציק בן הרואה: אז אי אפשר לקחת את השטה האירופאית איפה שינוח לנו, ואיפה שלא נוח לנו, לא לאמץ אותה.

איציק בן הרואה: או אתה מאמץ את השיטה או לא.

איציק בן הרואה: לא יהיה נכון להגיד: זה לא מתקיים שם.

איציק בן הרואה: נכון שזה לא מתקיים כך, בדרך שאנחנו מבצעים אותה.

איציק בן הרואה: אבל זה לא הדבר היחיד שבו יש נהלים של משרד התחבורה לגבי מוצרים.

איציק בן הרואה: זה נוהל קיים, וזה ייהפך לתקדים, אם יחליטו לא לאמץ את השיטה הזאת, כי היא קיימת לגבי מגוון גדול מאוד של מוצרים.

אופיר אקוניס: אורי, היו פה האשמות חמורות, אז אני נותן לך את זכות התגובה.

אורי וינקלר: אל"ף, הודענו ואנחנו חוזרים ואומרים שאנחנו מוכנים לאמץ כל נוהל בעולם המערבי וארצות הברית, אוטומטית.

אורי וינקלר: הטיעונים שהושמעו פה – נכון, הוא אמר שהנוהל הזה לא קיים לא באירופה ולא בארצות הברית.

אורי וינקלר: מה שקיים שם, אין בדיקות מהסוג שקיימים בארץ והשוק הוא חופשי לחלוטין.

אורי וינקלר: כל נוהל שהתקבל בעולם שיאומץ בארץ.

אורי וינקלר: הדרך הזאת שבה ישמיצו אותנו ויפגעו בנו מבלי לתת עובדות, לפחות מבחינתנו, לא מקובלת.

אורי וינקלר: יש עבריינים – להעמיד אותם לדין.

אורי וינקלר: בינתיים מי שהגיע בידיים לא נקיות זה לא אנחנו.

אורי וינקלר: החל מהיום הראשון שהיה דיון מאוד חיובי עם מר עוזי יצחקי, יצאנו ממנו, ויום לאחר מכן כבר קיבלנו הודעות שהנוהל לא מתקיים, כלומר לא ברמה של ההנהלה אלא באמות האחרות, ההסכם לא התקיים.

אורי וינקלר: מעבר לכך, כעונש על זה שבכלל העזנו לדבר הופעלו סנקציות אישיות.

אורי וינקלר: אני כתוצאה מזה שדיברתי כאן ושם, המכס קיבל הוראה, ועוזי יודע מזה, לבדוק כל משלוח שלי, שאינו שייך גם לחלקי פח, ונשלחו מפקחים מיוחדים לבדוק.

אורי וינקלר: זו התנכלות אישית חד משמעית.

אורי וינקלר: עוזי הפסיק אותם.

חיים נאור: העובדות הן שבינתיים מכניסים חלקים לא בטיחותיים לארץ.

אילן מלמד: יש ביקורות למי שמדבר כאן, למחרת מגיעים מפקחים ועושים לו ביקורות.

אלון גלרט: במעט שאני כאן עולות מיליון שאלות.

אלון גלרט: למשל, אמר נציג הטכניון שהיה חבר בוועדה והיום הוא בטכניון שבודקים את אותם חלקים שהוועדה המליצה לבדוק אותם, אני לא מבין איך הדברים האלה מתיישבים יחד, או איך פה יש נוהל, במקומות אחרים אין, אבל כל השאלות האלה הן לא העיקר.

אלון גלרט: העיקר הוא אותו נושא שאותו, אדוני היושב ראש, ביקשת בהתחלה לברר, וכמובן, כולם מנסים להסית את הדיון מהנושא.

אלון גלרט: יש סיכום.

אלון גלרט: באו עם אלף האשמות ולא נתנו מענה לדבר אחד.

אלון גלרט: אומרים האדונים שלצדע שבפועל, למרות מה שנאמר, הסיכום לא מתקיים.

אלון גלרט: יש אחת משלוש: או הם לא יודעים על מה הם מדברים – אני מאמין שזה לא נכון, האנשים שאני מייצג אותם - או המנכ"ל והסמנכ"ל, שאנחנו באמת מעריכים את ההתערבות שלהם ואת הסיכומים שהם הוציאו, הדברים שנעשים בפועל לא תואמים את ההנחיות שלהם, ולכן מה שאני יכול לבקש מהמנכ"ל ומהסמנכ"ל, והמנכ"ל ידוע כמי שהדברים שהוא רוצה אכן מתבצעים, שפשוט יוודא שהדברים מתבצעים?

אלון גלרט: והעובדה היא שהאדון שמשום מה לא הגיע לכאן, והוא לא הגיע לכאן- -

עוזי יצחקי: הוא לא הגיע לכאן בגללי, כי אתם עושים לו רצח אופי.

עוזי יצחקי: ואני לא אתן את זה.

אלון גלרט: אני חי בעולם הזה של הממשל, ושאלתי כמה אנשים, ואף אחד במדינת ישראל לא אמר לי שהוא ראה את המכתב הזה שאתה בעצמך כתבת שהוא לא נעשה על דעתך.

אלון גלרט: אני, אם מישהו היה עושה דבר כזה, היה נערך לו בירור, היה מועמד לדין משמעתי.

אלון גלרט: אני לא מצליח להבין איך אתה אומר: אנחנו עושים לו רצח אופי, כשמישהו מוציא מכתב ואומר: המנכ"ל והסמנכ"ל הוציאו סיכום, אז מה?

אופיר אקוניס: אין על זה ויכוח.

אופיר אקוניס: אני לא יודע על רצח אופי, והביטויים האלה פה תמיד נחקרים, ואנחנו לא עוסקים בזה.

אופיר אקוניס: קודם כל, הוא כן היה צריך להיות פה.

עוזי יצחקי: היו מכתבים שפוגעים בעובד ציבור.

אופיר אקוניס: על זה אפשר להתלונן, כפי שיש בחוק.

אופיר אקוניס: אבל אני אומר לך, עוזי, וגם למנכ"ל, הוא כן היה צריך להיות פה.

אופיר אקוניס: מדובר על אדם שהוא חלק מהתהליך הזה.

אופיר אקוניס: בי"ת, התופעה הזו שבה חלק מפקידות ממשלתית עושה לעצמה שבת היא תופעה שצריכה להיפסק.

אופיר אקוניס: מדברים על שינוי שיטת ממשל – אין בעיה, נדון בזה בוועדת חוקה, אבל שינוי שיטת ממשל חייב גם להיות כשהממשלה מושלת, הכנסת מחוקקת ומפקחת, כפי שנקבע לפני 61 שנה, והפקידות עושה.

אופיר אקוניס: פקידות שלא מסוגלת לבצע צריכה להתפטר.

אופיר אקוניס: אני אומר את זה הרבה פעמים בחדר זהה, כי אני מכיר את זה.

אופיר אקוניס: זה בלתי מתקבל על הדעת.

אופיר אקוניס: אתה המנכ"ל, יש מעליך שר.

אופיר אקוניס: אתה הסמנכ"ל הבכיר, לא ייתכן, וגם הפקיד לא בא כי טוענים שבאיזה מכתב כתבו עליו דברים לא יפים.

אופיר אקוניס: לא מקובל.

אופיר אקוניס: יש סיכום.

אופיר אקוניס: אם אתם עדיין עומדים מאחוריו, אני מבקש לקיים אותו.

אופיר אקוניס: בבקשה.

יעקב גנות: הנוהל שנכתב, כל עוד לא מתבטל, מתקיים.

יעקב גנות: שתיים, זה שנכתב נוהל, אנחנו עומדים מאחוריו.

יעקב גנות: זה שפקיד טעה, זה בעיה שלנו.

יעקב גנות: אני הבוקר ישבתי אתו, ואני אמרתי לו שהוא לא בא לשם.

יעקב גנות: זה לא בית דין שדה.

יעקב גנות: הוא לא בסדר, אנחנו נטפל בו, אבל כל עוד הוא פקיד, הוא מגובה על ידי המנהלים שלו.

יעקב גנות: שלוש, נוהל נכתב, סוכם.

יעקב גנות: אני רוצה להדגיש פה, הבג"ץ, אני אמרתי מהיום הראשון: אתם רוצים ללכת לבית המשפט?

יעקב גנות: אנחנו מוכנים.

יעקב גנות: לא אנחנו ביקשנו שמישהו יחזור בו.

יעקב גנות: יושב ראש הוועדה אמר- -

אופיר אקוניס: נכון מאוד.

יעקב גנות: כלומר מבחינתנו, אם לא היו חוזרים, הנוהל הזה היה מגובה על ידי בית משפט.

יעקב גנות: הנוהל יקוים.

יעקב גנות: לא נעשה בדיקות, ולא כל פקיד וכל אחד על פי הגחמות שלו יעשה ביקורות כאלו או אחרות, אבל ביקורות יתקיימו, ואני מכריז פה, ואומר בנוכחות כולם, כל מי שייתפס בבדיקות מדגמית, מבחינתנו, הבדיקות הופכות להיות שגרתיות ושוטפות.

יעקב גנות: כלומר זה שאנחנו לא נשנה עכשיו את הנוהל, נתחיל להסתער על יבואני חלקי החילוף – לא ולא.

יעקב גנות: לא נתחיל עכשיו לשלוח אנשים כדי להוכיח שמישהו צודק.

יעקב גנות: יש נוהל, ומה שנכתב זה יבוצע.

יעקב גנות: מאידך, אם בעת בדיקה מדגמית, אנחנו לא נודיע למכס: אל תבדקו.

יעקב גנות: בדיקות שגרתיות על פי הנהלים יבוצעו, וכל מי שרוצה לקחת על עצמו סיכון, כפי שעושים על הכביש בדיקת רכב מדגמית, כפי שעושים בדיקות במכס בכניסה, מסלול ירוק ואדום – תופסים, בודקים, זה יבוצע.

יעקב גנות: מי שעובר על חוקי המדינה, מאותו רגע האחריות עליו ורק עליו.

יעקב גנות: גברתי המכובדת, אם בעת הביקורות שלכם או בעת הבאת האנשים אליי הייתם חותכים, הייתם מעבירים מסר, ואנחנו היינו במצב של פחות עברות, יותר בטיחות ופחות הרוגים.

יעקב גנות: אל תרחמו על אף אחד, אבל אל תתנכלו לאף אחד.

יעקב גנות: אנשים ייבדקו, ואנשים יכבדו את הכבוד המגיע להם, ומשרד התחבורה ימלא את סעיפי 0707 כלשונם.

יעקב גנות: עוזי הוציא מכתב הקלה, והיום אני מבין שהמכתב הזה הביא את מי שכתב את המכתב – אני לא ראיתי, אבל אלך לבדוק בדיוק את המכתב הזה, אני סקרן, אני רוצה לראות מישהו שיעיז לשנות סיכום שאני הייתי נוכח.

אופיר אקוניס: לפני שאנחנו מסכמים, אני רוצה בהזדמנות זו לשאול, לגבי העניין שלרכבי טויוטה, מה המצב?

קריאה: גם פז'ו.

אופיר אקוניס: אין בעיה בפז'ו?

חיים נאור: אני לא יודע על בעיה.

חיים נאור: אם מר אורי וינקלר יודע, אולי הוא יעלה אותה.

לאה ורון: קראנו את זה בתקשורת.

אבנר פלור: מבדיקה שביצענו, ישנם שני ריקולים, אחד בנושא רכבי ייבוא אישי, שנשלח מכתבים כבר אתמול לכל ה-104 כלי רכב בייבוא אישי, ואני מקווה מאוד שהריקול יבוצע כבר בחודש הקרוב.

אבנר פלור: לעומת הריקולים האחרים של טויוטה, אז אותם ארבעה דגמי רכב שמופיעים בעיתון שהופיעו גם אתמול בעיתון, עדיין היבואן לא קיבל את כל מספרי השלדות והנחיות התיקון לאותם כלי רכב.

אבנר פלור: בתקופה הקרובה, במידה שהוא יקבל את זה בתקופה הקרובה, הוא ישלח מכתבים לכל בעלי כלי הרכב.

אבנר פלור: לגבי הנושא של הטויוטה קורולה, עדיין אין תשובה סופית של היצרן, האם צריך לבצע ריקול, כן או לא.

אופיר אקוניס: עד מתי זה יהיה?

אבנר פלור: אני מקווה מאוד שבשבועיים וחצי הקרובים נדע את התשובה.

קריאה: השאלה מי ימות עד אז.

אופיר אקוניס: מאחר שהנושא על שולחננו היה בעיקר חלקים לרכב, אבל לא רק, אלא גם על רכבים הנעים על הכביש, וכידוע לכם, המאבק בתאונות הדרכים הוא בראש סדר יומה של הוועדה, הוועדה תובעת ממשרד התחבורה לקיים בדיקות מדגמיות.

אופיר אקוניס: אין הכוונה לבדיקות שיגרמו לעיכובים בנמלים אלא בדיקות מדגמיות שיבטיחו את שלום הציבור, ובמידת הצורך להחמיר את הענישה נגד מי שיעבור על הנוהל.

אופיר אקוניס: לגבי העניין של תמ"ת, בפעם הבאה אני מבקש לבוא לוועדת הכנסת עם נתונים מפורטים על עברות שבוצעו ולא באמירות פרוזאיות וכלליות.

אופיר אקוניס: ועדת הכלכלה קובעת שעל משרד התחבורה לעמוד בסיכומים שהושגו בנובמבר.

אופיר אקוניס: אנחנו אומרים זאת כדי להמשיך את התחרות החופשית ואת ההוזלה בשוק חלקי החילוף.

אופיר אקוניס: אבקש ממך, אדוני המנכ"ל, להודיעני בתוך 14 יום האם ההסכם חוזר לביצוע, אחרי העיכוב שנגרם בו.

אופיר אקוניס: תודה רבה, הישיבה נעולה.